รมว.คลังกรีซไม่ยอมรับแนวทางกรีซพ้นยูโรโซน ขณะยังหวังบรรลุข้อตกลง
รมว.คลังกรีซไม่ยอมรับแนวทางกรีซพ้นยูโรโซน ขณะยังหวังบรรลุข้อตกลง
15 มิ.ย. 2558

นายยานิส วารูฟากิส รมว.คลังกรีซ กล่าวกับสื่อเยอรมนีว่า การที่กรีซจะพ้นสภาพจากการเป็นสมาชิกยูโรโซนนั้น ไม่ใช่แนวทางที่เหมาะสม และเขาจะไม่ยอมรับแนวทางนี้
นายวารูฟากิสได้แสดงความคิดเห็นดังกล่าวหลังจากการเจรจาระหว่างกรีซและกลุ่มเจ้าหนี้เมื่อวานนี้ ทั้งสองฝ่ายไม่สามารถตกลงกันได้ เนื่องจากยังคงมีความคิดเห็นที่แตกต่างกันอย่างมากเกี่ยวกับแผนการปฏิรูปเศรษฐกิจของกรีซและข้อกำหนดของกลุ่มเจ้าหนี้
อย่างไรก็ตาม นักวิเคราะห์เชื่อกันว่า นายกรัฐมนตรีอเล็กซิส ซิปราสของกรีซจะพยายามทุกวิถีทางที่จะบรรลุข้อตกลงกับบรรดาผู้นำยุโรปในการประชุมสุดยอดที่กรุงบรัสเซลส์ในวันที่ 25 มิ.ย.นี้ โดยรมว.คลังกรีซแสดงความหวังว่า กรีซอาจจะสามารถบรรลุข้อตกลงกับเจ้าหนี้ได้อย่างรวดเร็ว หากนายกรัฐมนตรีอังเกล่า แมร์เคลของเยอรมนี เข้าร่วมการหารือด้วย